Ir-Rispons Globali għall-Coronavirus jibni fuq l-impenn li ħadu l-mexxejja tal-G20 fis-26 ta' Marzu biex jippreżentaw front magħqud kontra l-pandemija. Fid-dawl ta' dan, fl-24 ta' April, l-Organizzazzjoni Dinjija tas-Saħħa (WHO) u grupp inizjali ta' atturi fil-qasam tas-saħħa varaw kollaborazzjoni dinjija għall-iżvilupp aċċellerat, għall-produzzjoni u għall-Aċċess ekwu globali għall-għodod kontra l-COVID-19 (Access to COVID-19 Tools - ACT) – l-Aċċeleratur ACT. Flimkien, ħarġu sejħa għal azzjoni. Il-Kummissjoni Ewropea wieġbet għal din is-sejħa billi ngħaqdet ma' sħab globali biex tospita avveniment b'appell għal wegħdiet ta' donazzjonijiet – l-Inizjattiva ta' Rispons Globali għall-Coronavirus – fl-4 ta' Mejju 2020. L-avveniment b'appell għal wegħdiet ta' donazzjonijiet ġie organizzat mill-Unjoni Ewropea, il-Kanada, Franza, il-Ġermanja, l-Italja (li se jkollha l-presidenza li jmiss tal-G20), il-Ġappun, ir-Renju tal-Arabja Sawdija (li għandu l-presidenza attwali tal-G20), in-Norveġja, Spanja u r-Renju Unit. Aktar minn 40 pajjiż, korpi tan-Nazzjonijiet Uniti u organizzazzjonijiet filantropiċi għamlu wegħda ta' donazzjoni għall-benefiċċju tar-riċerka u l-iżvilupp ta' soluzzjonijiet għall-coronavirus f'dan l-avveniment dinji fejn EUR 7.4 biljun – ekwivalenti għal USD 8 biljun – inġabru dakinhar. Il-Kummissjoni Ewropea wiegħdet EUR 1 biljun f'sovvenzjonijiet u EUR 400 miljun f'garanziji fuq is-self billi pprijorizzat mill-ġdid Orizzont 2020 (EUR 1 biljun), RescEU (EUR 80 miljun ), l-Istrument għall-Appoġġ ta' Emerġenza ( EUR 150 miljun) . Is-somma ta' EUR 7.4 biljun fi ġbir kienet kisba straordinarja iżda mhux se tkun biżżejjed biex tiggarantixxi d-distribuzzjoni mad-dinja kollha tat-teknoloġiji tas-saħħa tal-coronavirus, minħabba li dan jinvolvi spejjeż sinifikanti f'dak li jirrigwarda l-produzzjoni, l-akkwist u d-distribuzzjoni. Huwa għalhekk li fl-4 ta' Mejju, il-President von der Leyen stiednet lin-nies biex ikomplu jingħaqdu mar-Rispons Globali għall-Coronavirus, “f'mobilizzazzjoni globali ta' tama u determinazzjoni”. Aktar informazzjoni tinsab fis-sit elettroniku: europa.eu/global-response. Kemm inġabru flus sa issa? Ir-Rispons Globali għall-Coronavirus sa issa ġabar EUR 9.8 biljun. Il-lista sħiħa tad-donaturi u t-tqassim tad-donazzjonijiet issibhom hawnhekk. Il-Bank Ewropew tal-Investiment wiegħed EUR 2 biljun, li jinkludu l-EUR 141 miljun imwiegħda fl-4 ta' Mejju. Mill-ammont totali, 66 % – EUR 6.5 biljun – wegħedhom Tim Ewropa, jiġifieri l-UE u l-Istati Membri, il-Kummissjoni, il-membri taż-ŻEE u l-Bank Ewropew tal-Investiment. L-allokazzjoni ta' EUR 2.3 biljun (23.5 %) saret hekk: għall-vaċċini, EUR 814-il miljun għat-terapiji (8 %), u EUR 242 miljun (2.5 %) għal dijanjostiċi. Barra minn hekk, id-donaturi ddeċidew jagħtu attenzjoni speċjali lit-tisħiħ tas-sistemi tas-saħħa billi jiddedikaw għalihom EUR 4.3 biljun (45.5 % tal-wegħdiet). L-ammont li jifdal ta' EUR 2.1 biljun (21.5 %) jinkludi wegħdiet mhux assenjati, impenji mhux allokati, jew wegħdiet allokati lil proġetti oħra tal-coronavirus, inkluż għall-assistenza umanitarja, għall-emerġenzi, jew għal programmi ta' riċerka nazzjonali dwar il-coronavirus (EUR 700 miljun). Id-distribuzzjoni li ġejja tiġbor fil-qosor l-ammonti allokati lill-organizzazzjonijiet globali tas-saħħa: Il-prijoritizzazzjoni mid-donaturi favur it-tisħiħ tas-sistemi tas-saħħa tirrifletti realtà: f'ħafna pajjiżi, in-nuqqas ta' tagħmir tas-sistemi tas-saħħa jirrappreżenta restrizzjoni kbira rigward l-aċċess għall-innovazzjonijiet sanitarji u biex jiġu evitati tifqigħat ġodda. Hemm komplementarjetà qawwija bejn it-tisħiħ tas-sistemi tas-saħħa u li tiġi ggarantita distribuzzjoni effikaċi ta' vaċċini, terapiji u dijanjostika. Il-vaċċin, it-terapiji u s-sħubijiet djanjostiċi se jieħdu l-aqwa benefiċċju minn dawn il-komplementarjetajiet. X'inhuma l-passi li jmiss? L-eżitu tal-avveniment tad-donaturi tal-4 ta' Mejju juri r-rieda u l-kapaċità tad-dinja li tingħaqad u tiġbor flimkien ir-riżorsi biex tegħleb il-pandemija. Dan jawgura tajjeb għall-kollaborazzjoni u r-riżorsi internazzjonali bħal qatt qabel li huma meħtieġa għall-produzzjoni, l-akkwist u d-distribuzzjoni tal-vaċċini, it-trattamenti u t-testijiet. L-iskala tal-kompitu teżiġi l-mobilizzazzjoni dinjija taċ-ċittadini. Matul l-erba' ġimgħat li ġejjin, Global Citizen se tmexxi l-kampanja “Għan Globali Ningħaqdu għall-Ġejjieni Tagħna”, bil-patrunaġġ tal-Kummissjoni Ewropea u Bloomberg Philanantropits, the Bill & Melinda Gates Foundation u The Wellcome Trust] bħala sħab. Il-pajjiżi msieħba tar-Rispons Globali għall-Coronavirus – Franza, il-Ġermanja, il-Kanada, Spanja, il-Belġju, l-Awstrija, il-Marokk, l-Afrika t'Isfel, il-Messiku, in-Norveġja, l-Arabja Sawdija, l-Italja, New Zealand u r-Renju Unit – kif ukoll il-Bank Ewropew tal-Investiment qed jappoġġaw din il-kampanja. Mistennija jissieħbu aktar. L-Organizzazzjoni Dinjija tas-Saħħa hija wkoll sieħeb u sostenitur ewlieni f'dan l-isforz. Il-President von der Leyen se tippresiedi s-Summit “Għan Globali: Ningħaqdu għall-Ġejjieni Tagħna” fis-27 ta' Ġunju. Artisti ta' fama mondjali, inklużi Adam Lambert, id-duo Chloe x Halle, Chris Rock, Coldplay, Dionne Warwick, Femi Kuti, Fher tal-grupp Maná, Hugh Jackman, Idris & Sabrina Elba, J Balvin, Justin Bieber, Lady Gaga, Lang Lang, Miley Cyrus, Padma Lakshmi, Rachel Brosnahan u Shakira ħabbru li se jgħinu biex iħeġġu liċ-ċittadini favur il-kawża, biex b'hekk ikunu jistgħu jieħdu azzjoni u jissensibilizzaw lill-mexxejja dinjin. B'dan il-mod, il-kampanja se tagħti aktar momentum lil organizzazzjonijiet bħal CEPI, Gavi, l-alleanza għall-vaċċini, l-Aċċelleratur tal-Aġenti Terapewtiċi, l-UNITAID, FIND u l-Fond Globali. Dawn il-gruppi huma minn ta' quddiem fl-isforzi biex jiġu żviluppati u jsiru disponibbli testijiet, trattamenti u vaċċini għall-ħaddiema tas-saħħa tal-ewwel linja u dawk l-aktar vulnerabbli għall-virus madwar id-dinja. Is-Summit Globali dwar il-Vaċċini organizzat minn Gavi, l-Alleanza għall-Vaċċini fl-4 ta' Ġunju se jkun pass importanti ieħor biex jissaħħu s-sistemi tas-saħħa u l-kapaċitajiet ta' immunizzazzjoni tal-aktar pajjiżi foqra tad-dinja, u se jkun strumentali biex jinkisbu l-objettivi tar-Rispons Globali għall-Coronavirus. Barra minn hekk, il-Kummissjoni tħeġġeġ lin-nies biex jagħtu donazzjonijiet lill-Fond ta' Rispons ta' Solidarjetà għall-COVID-19 fid-WHO. X'inhu l-qafas ta' rispons globali tal-Aċċelleratur ACT? L-aċċess universali u affordabbli għall-Għodod kontra l-COVID-19 (ACT) kien l-objettiv ewlieni tal-appell għall-azzjoni tal-24 ta' April mis-sħab tas-saħħa globali. Minħabba f'hekk, huwa meħtieġ finanzjament sinifikanti kif ukoll qafas kollaborattiv, bi struttura u skop ċar, sabiex jiġu allinjati l-isforzi madwar id-dinja u biex jiġi żgurat li l-flus mogħtija mill-pajjiżi jintużaw b'mod tajjeb. Fuq il-bażi ta' diskussjonijiet ma' sħab governattivi u mhux governattivi, il-Kummissjoni Ewropea pproponiet qafas kollaborattiv għar-rispons dinji tal-Aċċelleratur ACT, bħala struttura ta' koordinazzjoni biex tidderieġi u tissorvelja l-progress li jkun sar madwar id-dinja fl-aċċelerazzjoni tal-ħidma fuq it-tliet prijoritajiet li ġejjin: l-iżvilupp ta' vaċċini, aġenti terapewtiċi u djanjostika b'aċċess universali, mirfuda mit-tisħiħ tas-sistemi tas-saħħa, meħtieġa biex jitwettqu dawn il-prijoritajiet. It-tliet missjonijiet ewlenin tiegħu huma: L-istruttura se tkun fis-seħħ għal sentejn (li jiġġeddu). Se tikkapitalizza mill-għarfien espert tal-istituzzjonijiet u s-sħab eżistenti u mhi se tistabbilixxi l-ebda struttura jew istituzzjoni ġdida. Min se jieħu sehem fil-qafas ta' rispons globali tal-Aċċelleratur ACT? Fil-qalba tal-qafas hemm it-tliet sħubijiet ibbażati fuq kull waħda mit-tliet prijoritajiet. Dawn jaħdmu kemm jista' jkun b'mod awtonomu, bi fluss ta' xogħol trażversali dwar is-sistemi tas-saħħa fir-rigward tal-coronavirus. Tliet sħubijiet dwar il-vaċċini, it-terapiji u d-dijanjostika huma fil-proċess li jiddefinixxu l-istrateġija, il-ħtiġijiet tar-riżorsi u r-regoli ta' responsabbiltà tagħhom. Grupp ta' sħab governattivi u privati mingħajr skop ta' qligħ qed jiġi msejjaħ biex jiffaċilita l-ħidma fis-sħubijiet dwar il-vaċċini, it-terapiji u d-djanjostiċi u jiżgura li jkun hemm koerenza bejniethom, biex jirrapporta lid-donaturi u l-fora globali dwar il-progress u biex jippromwov ir-riżorsi addizzjonali meħtieġa u s-soluzzjonijiet komuni. Il-pajjiżi sħab tar-Rispons Globali għall-Coronavirus se jkunu parti mill-Grupp ta' Faċilitazzjoni. Is-sħab privati mingħajr skop ta' qligħ se jkunu organizzazzjonijiet li jestendu madwar id-dinja u b'rekord tajjeb ta' ħidma għall-beni pubbliċi globali, bħall-Bill & Melinda Gates Foundation, il-Wellcome Trust u l-Forum Ekonomiku Dinji. Il-qafas tal-Aċċelleratur ACT se jirrapporta lill-komunità globali dwar: Kif se jiffunzjonaw it-tliet sħubijiet? Kull sħubija jkollha żewġ kokonvokaturi awtorizzati u bir-riżorsi biex janimaw sħubija mal-atturi rilevanti kollha (is-settur pubbliku, l-industrija, ir-riċerka, il-finanzjaturi, ir-regolaturi, l-organizzazzjonijiet internazzjonali). L-appoġġ lis-sistemi tas-saħħa sabiex ikunu jistgħu jlaħħqu mal-coronavirus jingħata permezz ta' fluss tax-xogħol trażversali, li fih id-WHO se jkollha rwol prominenti. Id-WHO se tmexxi wkoll il-ħidma dwar l-allokazzjoni tal-prodotti fit-tliet sħubija. Min se jkollu s-sjieda tal-prodotti manifatturati b'finanzjament mill-inizjattiva? Fil-każ ta' riċerka ffinanzjata minn fondi pubbliċi, jenħtieġ li jkun hemm aċċess miftuħ għar-riżultati, jiġifieri għad-data, l-għarfien u l-proprjetà intellettwali sa fejn meħtieġ biex jiġu żgurati d-distribuzzjoni u l-aċċess globali. Il-finanzjament se jkun ta' benefiċċju għall-organizzazzjonijiet li jistinkaw biex jiżguraw li l-prodotti jkunu disponibbli, aċċessibbli u affordabbli madwar id-dinja, speċjalment fl-aktar pajjiżi vulnerabbli. Fil-prinċipju, is-sħab kummerċjali mhux se jkunu obbligati jirrinunzjaw għall-proprjetà intellettwali tagħhom, iżda l-finanzjament imwiegħed se jkun akkumpanjat minn impenji minn donaturi b'appoġġ għall-aċċess globali u l-użu ġust ta' djanjostiċi, trattament u vaċċini ġodda kontra l-coronavirus. Fejn huma l-ħtiġijiet ewlenin fl-oqsma ta' vaċċini, terapiji u djanjostiċi? F'dawn it-tliet oqsma, l-aktar urġenti huma r-riċerka u l-iżvilupp (il-validazzjoni tat-testijiet), iżda jeżisti nuqqas ta' finanzjament primarjament fejn jidħlu l-manifattura, l-akkwist u d-distribuzzjoni. Is-sitwazzjoni attwali hi kif ġej: X'inhi l-iskeda ta' żmien stmata għat-twettiq tat-tliet oqsma? Minħabba l-kriżi attwali, ma hemmx ħin x'nitilfu. Il-fondi se jiġu allokati malajr kemm jista' jkun. Filwaqt li għadd ta' soluzzjonijiet diġà qed jiġu investigati, RuŻ, il-manifattura u d-distribuzzjoni huma kollha passi li jieħdu ħafna ħin u li jużaw ħafna riżorsi. Din hija r-raġuni għaliex huwa kruċjali li jiġu kkoordinati l-isforzi fuq livell internazzjonali, biex jiġu identifikati malajr kemm jista' jkun l-aktar soluzzjonijiet promettenti filwaqt li jitħaffef l-iżvilupp tagħhom. X'inhi r-rabta mar-riforniment ta' Gavi, l-Alleanza għall-Vaċċini? Biex nikkonfrontaw din il-kriżi, il-pajjiżi li qed jiżviluppaw jenħtieġu difiżi qawwija. Id-distribuzzjoni tal-vaċċini kontra l-coronavirus se tkun prattikament impossibbli jekk jitħallew jikkollassaw il-programmi tal-vaċċinazzjoni. Dawn is-sistemi tas-saħħa jipprovdu l-infrastruttura ċentrali meħtieġa għad-distribuzzjoni tagħhom - l-ktajjen tal-provvista, it-tagħmir tal-katina tat-tkessiħ, il-ħaddiema mħarrġa fil-kura tas-saħħa, is-sorveljanza tal-mard u s-sensibilizzazzjoni tal-komunità. L-appoġġ għal pajjiżi bi dħul aktar baxx, bħala parti mir-rispons dinji tagħna, huwa essenzjali biex tiġi żgurata s-sigurtà tas-saħħa dinjija u biex jiġu evitati pandemiji fil-ġejjieni. Minħabba din il-ħtieġa madwar id-dinja, jintlaqgħu wkoll wegħdiet ta' donazzjonijiet għar-riforniment tal-Gavi, bħala kontribuzzjoni biex jinġabru mill-inqas USD 7.4 biljun għall-perjodu ta' ħames snin li jmiss. L-UE u l-koospitanti tal-inizjattiva tad-donaturi huma sostenituri qawwija ta' Gavi u tar-rwol tagħha fir-rispons kontra l-pandemija dinjija tal-coronavirus. Fl-4 ta'Ġunju 2020 se jsir summit f'Londra dwar ir-riforniment tal-Gavi. Il-frott tal-inizjattiva se jibbenefika biss lil dawk il-pajjiżi li jipparteċipaw? Le, l-għan ta' dan l-avveniment b'appell għal wegħdiet ta' donazzjonijiet huwa li jitħaffu l-innovazzjonijiet u li jiġi żgurat l-aċċess għal kulħadd, irrispettivament mill-oriġini ġeografika tal-fondi. Il-pandemiji jistgħu jiġu kkontrollati b'mod effettiv biss meta s-soluzzjonijiet jintużaw globalment. L-inizjattiva għandha l-għan li tiġbor kontribuzzjonijiet finanzjarji sinifikanti biex tiżviluppa d-djanjostiċi, it-trattamenti u l-vaċċini u tiżgura impenn politiku ta' livell għoli biex jiġi żgurat aċċess ekwu għad-djanjostiċi, għat-trattamenti u għall-vaċċini biex jiġi żgurat li ħadd ma jibqa' lura. Għal aktar informazzjoni Is-sit web tar-Rispons Globali għall-Coronavirus